b'\n_START_ARTICLE_\nNick H\xc3\xa6kkerup\n_START_SECTION_\nBaggrund\n_START_PARAGRAPH_\nNick H\xc3\xa6kkerup blev f\xc3\xb8dt den 3. april 1968 i Fredensborg som s\xc3\xb8n af Klaus H\xc3\xa6kkerup, senere borgmester i Fredensborg-Humleb\xc3\xa6k og medlem af Folketinget i perioden 1988-2011 for Socialdemokraterne, og Irene H\xc3\xa6kkerup, senere skoleinspekt\xc3\xb8r. Nick H\xc3\xa6kkerup er oldebarn af Hans Kristen H\xc3\xa6kkerup, tidligere medlem af Folketinget, og barnebarn af den fhv. minister Per H\xc3\xa6kkerup og tidligere n\xc3\xa6stformand for Folketinget Grete H\xc3\xa6kkerup. Broderen Ole H\xc3\xa6kkerup sidder ogs\xc3\xa5 i Folketinget for Socialdemokraterne, og onklen Hans H\xc3\xa6kkerup var forsvarsminister i Nyrup-regeringerne. H\xc3\xa6kkerup-familien er blevet kaldt det bedste bud p\xc3\xa5 en dansk Kennedy-klan._NEWLINE_Nick H\xc3\xa6kkerup blev i 1987 student fra Frederiksborg Gymnasium og HF og cand.jur i 1994 fra K\xc3\xb8benhavn Universitet. I 1998 blev han ph.d. i jura med en afhandling om Kontrol og sanktioner i EF-retten. Han var adjunkt ved universitetet i perioden 1998-2000._NEWLINE_Nick H\xc3\xa6kkerup er gift med Petra, der er landskabsarkitekt. Nick H\xc3\xa6kkerup har b\xc3\xb8rnene Fie (f\xc3\xb8dt 1994), Mille (f\xc3\xb8dt 1998), Emil (f\xc3\xb8dt 2003) og Malthe (f\xc3\xb8dt 2006).\n_START_SECTION_\nBorgmester\n_START_PARAGRAPH_\nNick H\xc3\xa6kkerup blev f\xc3\xb8rste gang valgt ind i byr\xc3\xa5det i Hiller\xc3\xb8d i 1993. I 2000 blev han Danmarks yngste borgmester, og i 2005, ved hans sidste kommunalvalg i Hiller\xc3\xb8d, fik han 8.658 personlige stemmer, og Socialdemokraterne fik 15 ud af 27 pladser i byr\xc3\xa5det._NEWLINE_I 2001 valgte den amerikanske biotekgigant Biogen Idec at placere sit f\xc3\xb8rste internationale produktionsanl\xc3\xa6g i Hiller\xc3\xb8d. Kommunen besluttede i den forbindelse altid at svare p\xc3\xa5 virksomhedens sp\xc3\xb8rgsm\xc3\xa5l inden for 24 timer og myndighedsbehandle p\xc3\xa5 engelsk. Den f\xc3\xb8rte erhvervspolitik i Hiller\xc3\xb8d f\xc3\xb8rte til, at Nick H\xc3\xa6kkerup ved lokalvalgene modtog mere hj\xc3\xa6lp fra erhvervslivet end fagbev\xc3\xa6gelsen. Nick H\xc3\xa6kkerup har udtalt til Berlingske Tidende, at "Det h\xc3\xa6nger sammen med, at det lykkedes at tiltr\xc3\xa6kke flere videnstunge virksomheder til Hiller\xc3\xb8d, samtidig med at alle andre talte om udflytning af jobs. Derfor fik jeg ogs\xc3\xa5 betydelige tilskud fra arbejdsgiverne i Hiller\xc3\xb8d, da jeg stillede op til Folketinget. De har formentlig valgt at se ud over deres fordomme og sige; jamen selv om Nick er socialdemokrat, s\xc3\xa5 har vi en forventning om, at han kan tage noget af det, der lykkedes i Hiller\xc3\xb8d, med til Christiansborg."_NEWLINE_Nick H\xc3\xa6kkerup gjorde det i sin tid som borgmester til en ret for Hiller\xc3\xb8d kommunes ansatte, at de midt p\xc3\xa5 dagen kunne tage sig en powernap._NEWLINE_Nick H\xc3\xa6kkerup blev den 2. juni 2010 i programmet Operation X anklaget for at overtr\xc3\xa6de loven ved p\xc3\xa5 Hiller\xc3\xb8d Kommunes vegne at k\xc3\xb8be jord i Sk\xc3\xa6vinge for at tjene penge p\xc3\xa5 videresalg Statsforvaltningen afgjorde imidlertid den 26. oktober 2011, at der ikke var beg\xc3\xa5et nogen ulovligheder.\n_START_SECTION_\nForsvarsminister\n_START_PARAGRAPH_\nInden sin udn\xc3\xa6vnelse til forsvarsminister havde Nick H\xc3\xa6kkerup stiftet bekendtskab med Forsvaret under sin v\xc3\xa6rnepligt ved S\xc3\xb8v\xc3\xa6rnets Eksercerskole i Auder\xc3\xb8d, hvor han blev valgt til landstalsmand. _NEWLINE_Nick H\xc3\xa6kkerups linje som forsvarsminister har v\xc3\xa6ret at forts\xc3\xa6tte Danmarks aktivistiske udenrigspolitik. Til overdragelsesforretningen d. 3. oktober 2011 i Forsvarsministeriet sagde han i sin tale: \xe2\x80\x9dSp\xc3\xb8rgsm\xc3\xa5let er ikke, om vi m\xc3\xb8der verden, men hvordan vi m\xc3\xb8der den verden, som vi er en del af. Tager vi stilling, eller fors\xc3\xb8ger vi at v\xc3\xa6re lilleputnationen, der ligger stille? Siden Murens fald har vi taget stilling, og s\xc3\xa5dan skal det fortsat v\xc3\xa6re. Som forsvarsminister er jeg dedikeret til at forts\xc3\xa6tte kampen mod de trusler vi og vore allierede st\xc3\xa5r overfor. Det handler om den ultimative beslutning om at sende soldater, men ogs\xc3\xa5 om at g\xc3\xb8re alt hvad vi kan for at undg\xc3\xa5, at vi n\xc3\xa5r dertil."_NEWLINE_Som forsvarsminister st\xc3\xa5r Nick H\xc3\xa6kkerup i spidsen for de nedsk\xc3\xa6ringer p\xc3\xa5 3 milliarder, som Forsvaret skal igennem. Det er nedsk\xc3\xa6ringer p\xc3\xa5 1 milliard mere, end hvad den tidligere VK-regering allerede havde besluttet. Nick H\xc3\xa6kkerup satte ydermere et arbejde i gang med at modernisere Forsvarets struktur, herunder muligvis nedl\xc3\xa6gge Forsvarskommandoen. Den 20. marts 2012 udn\xc3\xa6vnte Nick H\xc3\xa6kkerup brigadegeneral Peter Bartram som ny forsvarschef. Forud var g\xc3\xa5et en proces, der havde vakt en del furore, hovedsageligt fordi Nick H\xc3\xa6kkerup havde sl\xc3\xa5et stillingen op i flere dagblade og dermed brudt med det rotationsprincip mellem de tre v\xc3\xa6rn, der hidtil havde dikteret, hvem der skulle v\xc3\xa6re den n\xc3\xa6ste forsvarschef.\n_START_SECTION_\nAndre ministerposter\n_START_PARAGRAPH_\nDen 9. august 2013 iv\xc3\xa6rksatte Thorning Schmidt en ministerrokade, hvor den tidligere Europaminister Nicolai Wammen erstattede H\xc3\xa6kkerup p\xc3\xa5 forsvarsministerposten. I stedet blev H\xc3\xa6kkerup ny minister for EU- og handelsminister, der var et ministerium skabt ved at l\xc3\xa6gge Handelsministeriet og Europaministeriet sammen._NEWLINE_SF tr\xc3\xa5dte ud af Regeringen Helle Thorning-Schmidt I i februar 2014, hvilket befordrede en ministerrokade. Det bevirkede, at H\xc3\xa6kkerup i stedet blev ny Minister for sundhed og forebyggelse.'